八月十八日觀潮
作者：韋驤
朝代：宋

paragraphs: 浙湍浩溔連溟渤，宵晝潮頭卷沙出。
中秋三日日欲西，一歲之潮盛今日。
雪山横亘截江來，巨浪翻空生倐忽。
吳兒當此誇善泅，執炬揚旗徐出沒。
旁觀奚止動精爽，壯士爲之猶股慄。
由來習俗競兹辰，士女欣然勇相率。
紛紛畢集遶長隄，翠蓋成陰何櫛密。
邦侯樂衆爲開筵，歌管凌虚遏雲物。
玉堂鉅公臨右席，賓主交輝映簪紱。
注目應同濟川念，賞心仍寓和民術。
區區下客久不逢，二紀光陰容易失。
幸陪高會還舊觀，聊解嘆嗟揮老筆。